<classify> Matokeo hayo yanaifanya Yanga kujiwekea mazingira mazuri ya kutwaa ubingwa kwani sasa imefikisha pointi 43 huku bingwa mtetezi Azam ikiwa na pointi 37 baada ya jana kulazimishwa sare ya bao 1-1 na Mbeya City kwenye uwanja wake wa nyumbani, Azam Complex Chamazi.Aidha ushindi huo ni kama salamu kwa Etoile du Sahel ya Tunisia ambayo Yanga itacheza nayo raundi ya 16 kwenye michuano ya Kombe la Shirikisho Afrika kati ya Aprili 17, 18 au 19 mwaka huu.Mshambuliaji Mrundi Amissi Tambwe ndiye aliyekuwa shujaa wa Yanga katika mchezo huo baada ya kufunga mabao manne na kufikisha idadi ya mabao tisa kwenye mechi za Ligi Kuu Tanzania bara.Tambwe alianza kuifungia Yanga bao la kwanza dakika ya tisa akimalizia kwa kichwa mpira wa Sherman aliyeurudisha ndani baada ya mpira wa adhabu ndogo uliopigwa kutoka kaskazini mwa Uwanja wa Taifa Dar es Saalam. Simon Msuva aliifungia Yanga bao la pili katika dakika ya 23 baada ya kuunganisha pasi safi ya Haruna Niyonzima.Tambwe aliifungia Yanga bao la tatu katika dakika ya 34 akiunganisha mpira wa shuti uliopigwa na Juma Abdul. Kabla ya bao hilo, Tambwe alikosa bao katika dakika ya 31 baada ya mpira aliopiga kugonga mwamba wa juu na kurudi uwanjani.Mchezaji huyo wa zamani wa Simba alikuwa nyota wa mchezo jana baada ya kufunga bao la nne katika dakika ya 48, na dakika mbili baadae Sherman alifunga bao la tano na la kwanza tangu ajiunge na Yanga kwenye dirisha dogo la usajili Desemba mwaka jana.Yanga iliendelea kuutawala mchezo huo uliochezeshwa na mwamuzi Simon Mbelwa wa Pwani na dakika ya 86 Msuva alifunga bao la sita akitumia vizuri pasi ya Tambwe, wakati mashabiki wakiwa bado wamesimama kushangilia bao hilo kiungo Salum Telela alifunga bao la saba kwa mpira alioupiga kiufundi akiwa nje ya eneo la hatari na mpira kumshinda kipa wa Coastal Union, Bakari Fikirini dakika ya 88.Wakati mashabiki wakiamini matokeo yatabaki hivyo Tambwe alihitimisha karamu ya mabao kwa upande wa Yanga dakika ya 90 baada ya kufunga bao la nane akipokea pasi nzuri kutoka kwa Niyonzima na kabla ya kufunga alimlamba chenga kipa wa Coastal, Bakari Fikirini na kuujaza mpira wavuni.Coastal Union inayofundishwa na kocha Jamhuri Kihwelo Julio ilishindwa kuonesha ushindani katika mchezo huo licha ya dakika za awali mshambuliaji wake Mnigeria Iker Bright na kiungo Abdulhalim Humud kuonesha juhudi za kukabiliana na wachezaji wa Yanga.Baada ya kuona mambo magumu kipindi cha pili Julio, aliwatoa Mohamed Ally, Bright na Rajabu Mohamed na nafasi zao kuchukuliwa na Abbasi Athuman, Mohamed Mtindi na Shekuwe Mohamed lakini mabadiliko hayo hayakumsaidia.Kwa upande wa kocha wa Yanga, Hans van der Pluijm, aliwapumzisha Mbuyu Twite, Sherman na Oscar Joshua na nafasi zao kuchukuliwa na Hassan Dilunga, Nizar Khalfan na Andrew Charles na mabadiliko hayo yalimsaidia kuongeza idadi ya mabao.Kwenye uwanja wa Azam Complex Chamazi, wapinzani wa Yanga kwenye mbio za ubingwa wa Tanzania bara Azam FC walilazimishwa sare ya 1-1 na timu ya Mbeya City matokeo ambayo yameifanya Yanga kuiacha Azam kwa pointi sita, lakini yenyewe ikiwa pungufu kwa mchezo mmoja.Yanga: Ally Mustapha, Juma Abduli, Oscar Joshua Andrew Charles,Klevan Yondan, Nadir Haroub, Mbuyu TwiteHassan Dilunga, Salum Telela, Simon Msuva, Haruna Niyonzima, Kpah ShermanNizar Khalfan, Amissi Tambwe.Coastal: Bakar Fikirini, Juma Hamadi, Mfuko Abdallah, Chuma Yusufu, Mtama Bakari, Abdulihalim Humud, Mohamed llyAthuman Abassi, Yahya Ayoub, Rajabu MohamedMohamed Mtindi,Iker brightShekuwe Mohamed na Rama Salim.  <topic>: michezo 